ร้านอาหารชื่อชวนขำ ร้านวัวหัวเราะ ร้านนี้ใช้เนื้อโคขุน KU Beef จากมหาวิทยาลัยเกษตรนั่นเอง

ทางร้านมีทั้งเตาปิ้งย่าง และเตาจิ้มจุ่ม สามารถสั่งเนื้อเป็นชุด และสั่งแยกเพิ่มเติมภายหลังก็ได้ไม่ว่ากัน น้ำจิ้มของทางร้านมีอยู่ด้วยกันสองแบบ แบบแรกเป็นน้ำจิ้มสุกี้ยากี้ มีพริก กระเทียม มะนาวให้เติมตามใจชอบ อีกน้ำจิ้มหนึ่ง เป็นน้ำจิ้มสีเข้มไว้ทานคู่กับเนื้อ รสออกหวานๆ

เนื้อของที่นี่มีทีเด็ดอยู่ที่เนื้อ ปาเลอรอง ซึ่งก็คือ เนื้อใบพายที่เรารู้จักกันดี เนื้อสไลด์มาชิ้นใหญ่มาก มันที่แทรกตามเนื้อก็สวยไม่แพ้เนื้อจากต่างประเทศ

เนื้ออีกส่วนที่อยากแนะนำคือ เนื้อเซอร์ลอย เนื้อติดมัน เนื้อไม่เหนียว ยิ่งได้เอาเนื้อย่างกับมากkรีนแล้วล่ะก็ ทั้งหอม ทั้งอร่อย

นอกจากนี้ยังมีเนื้อหมูให้ได้เลือกทาน และอาหารอีสานรสจัดจ้านถูกใจอีกมากมาย รับรองมาร้านนี้ไม่ผิดหวังแน่นอน

ร้านอยู่ตรงเชิงสะพานข้ามแยกบางพลัดฝั่งขาออก หากมาจากทางถนนราชวิถี พอลงจากสะพานซังฮี้ให้ข้ามสะพานข้ามแยกมาแล้วชิดซ้าย ร้านอยู่ติดถนนใหญ่ หากมาทางถนนสิรินธร ร้านจะอยู่ฝั่งตรงข้าม ก่อนข้ามสะพานข้ามแยกบางพลัด